**OBJAVA ZA MEDIJE**

**Konferencija “Ekonomika javnog sektora: Novi trendovi i zbivanja u ekonomici obrazovanja”**

Zagreb, 23. rujna 2024. – *Institut za javne financije i Ekonomski fakultet Sveučilišta u Zagrebu okupili su na međunarodnoj konferenciji o ekonomici obrazovanja ugledne stručnjake koji su analizirali brojne teme i primjere iz svojih zemalja. Raspravljalo se o iskustvima u obrazovnim reformama i programima, obrazovanju i tržištu rada, inovativnim pristupima, zadovoljstvu poslom i obrazovnoj mobilnosti uz glavnu poruku kako je obrazovanje temelj otpornijih gospodarstava.*

Obrazovanje je ključno za društvo jer predstavlja temeljno ljudsko pravo koje značajno utječe na osobne, društvene i životne ishode. Kvalitetno obrazovanje potiče gospodarski rast i razvoj, povećavajući produktivnost i zapošljivost pojedinaca. Osim toga, pridonosi smanjenju siromaštva i dohodovne nejednakosti. Obrazovanje također ima pozitivan utjecaj na zdravstveni status, jer su osobe s više godina obrazovanja u prosjeku zdravije.

Unatoč općem konsenzusu o važnosti obrazovanja, napredak u poboljšanju obrazovnih postignuća i provedbi reformi koje bi to olakšale ostaje spor, ne samo u zemljama u razvoju i gospodarstvima u nastajanju, već i u mnogim razvijenim zemljama. Pandemija COVID-19 dodatno je pogoršala situaciju.

U svome obraćanju, **ravnatelj Instituta za javne financije** **Vjekoslav Bratić**, istaknuo je kako obrazovanje unapređuje ljudski kapital, potiče gospodarski rast i razvoj te pridonosi široj društvenoj koristi. Također je upozorio: „Globalna potrošnja na obrazovanje stagnirala je ili čak opala posljednjih godina. Obrazovni sustavi suočeni su s nedostatkom kvalificiranih učitelja, ograničenim pristupom obrazovnim uslugama već u ranom djetinjstvu, dok se istovremeno pridaje mala pozornost osmišljavanju obrazovnih politika. Uključivo, pravedno i visokokvalitetno obrazovanje hitnije je nego ikad.“

**Ivan Vidiš**, **državni tajnik u Ministarstvu rada, mirovinskoga sustava, obitelji i socijalne politike** naglasio je: „Moderno tržište rada u Hrvatskoj pruža mnoge mogućnosti, ono također od sadašnjih i budućih zaposlenika traži da ulažu u sebe kako bi se bolje pozicionirali na globalnom tržištu rada. Uz formalno obrazovanje suvremeni svijet rada zahtjeva posjedovanje dodatnih vještina, od opće digitalne pismenosti do posebnih stručnih znanja. Inovativna i kreativna radna snaga pokretač je razvoja i preduvjet gospodarskog rasta te je nužno razviti kvalitetan okvir za kontinuirano stjecanje novih vještina koje će doprinijeti povećanju zapošljivosti.“

**Ekonomska savjetnica Europske komisije u Hrvatskoj** **Hana Huzjak** u svom je uvodnom obraćanju na konferenciji rekla: „Ključno je prilagoditi sustave obrazovanja i osposobljavanja sadašnjim i budućim potrebama tržišta rada. EU fondovi podržavaju reforme i ulaganja u obrazovanje, unaprjeđenje vještina i prekvalifikaciju, uključujući Mehanizam za oporavak i otpornost, nadopunjujući nacionalne inicijative.“

U Hrvatskoj su obrazovani i zaposleni ljudi jedan od četiri strateška cilja u razvojnom smjeru Održivog gospodarstva i društva u Nacionalnoj razvojnoj strategiji. Hrvatska je u posljednjem desetljeću izdvajala oko 5% BDP-a na obrazovanje, što je na razini prosjeka EU-a, ali unatoč tome prisutni su brojni problemi. Zaostaje za EU-om prema obuhvatu djece u predškolskom odgoju, a prisutne su i znatne regionalne razlike. Negativni demografski trendovi utječu na obrazovni sustav na svim razinama. Stoga je potrebno unaprijediti i modernizirati osnovnoškolski i srednjoškolski sustav, osigurati jednake uvjete za sve učenike, poboljšati kvalitetu strukovnog obrazovanja i povezivanje s tržištem rada, kao i poticati sudjelovanje odraslih u cjeloživotnom učenju. Svijet rada mijenja se pod utjecajem digitalizacije, globalizacije, starenja stanovništva, prelaska na niskougljično gospodarstvo. Nastaju nova radna mjesta, a postojeća traže nove vještine. Prilagodba kroz usavršavanje i prekvalifikaciju ključna je kako bi se iskoristile ove promjene te omogućile gospodarstvima usvajanje novih tehnologija.

# Ovo je deveta u nizu konferencija u sklopu ekonomike javnog sektora koja se svake godine bavi različitim temama, a više informacija dostupno je na [mrežnoj stranici konferencije](http://pse-conference.ijf.hr/).

**Kontakt:**

Institut za javne financije

ured@ijf.hr I 01/4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.